ТекIуахэр ягъэпажэ
КъБР-м МафIэсым пэщIэтынымкIэ и къэрал IуэхущIапIэмрэ Урысей МЧС-м и Управленэ нэхъыщхьэу КъБР-м щыIэмрэ, хабзэ зэрыхъуауэ, илъэс къэс ирагъэкIуэкI сабийхэм я зэпеуэ.
Къапщтэмэ, иджырей зэхьэзэхуэр траухуат республикэм МафIэсым пэщIэтынымкIэ и IэнатIэр къызэрызэрагъэпэщрэ илъэси 183-рэ, Урысейм МафIэсым зыщыхъумэнымкIэ и IуэхущIапIэр илъэс 368-рэ зэрырикъум. Зэпеуэ щIрагъэкIуэкIым и щхьэусыгъуэхэм ящыщщ сабийр мафIэм ириджэгуныр къэмыгъэхъуныр, мафIэсгъэункIыфI IэщIагъэм ныбжьыщIэхэр драгъэхьэхыныр.
КъызэгъэпэщакIуэхэм зэрыжаIащи, иджырей зэпеуэм къагъэхьащ республикэм и школхэм я пэщIэдзэ, курыт классхэм щеджэ ныбжьыщIэхэм я IэдакъэщIэкI 550-рэ.
— Зэхьэзэхуэм кърикIуа-хэм къагъэлъэгъуащ школакIуэхэр Iуэхум хъарзынэу зэрыщыгъуазэр, мафIэ е нэгъуэщI шынагъуэ гуэр къэхъу хъужыкъуэмэ, а гугъуехьхэм къызэрыхэкIыфынур, — къыхигъэщащ ГПС-м мафIэс-профилактикэ лэжьыгъэхэр къызэгъэпэщынымкIэ и управленэм и унафэщI Такъ Анзор.
Зэпеуэр IыхьитIу екIуэкIащ. ЯпэщIыкIэ школакIуэхэм я IэдакъэщIэкIхэм щыхэплъащ республикэм и къалэхэмрэ районхэмрэ егъэджэныгъэмкIэ я IуэхущIапIэхэм. Абыхэм къыщыхаха лэжьыгъэ нэхъыфIхэм Управленэм щыхэплъащ. Жюрим хэтащ ГПС-м мафIэс-профилактикэ лэжьыгъэхэр къызэгъэпэщынымкIэ и управленэмрэ Урысей МЧС-м и Управленэ нэхъыщхьэу КъБР-м щыIэмрэ я лэжьакIуэхэр.
«Фысакъ, мафIэ!» зэпеуэм бжьыпэр щиубыдащ Арщыдан къуажэм и курыт еджапIэ №3-м и еплIанэ классым щIэс Бэвыкъуэ Алинэ (Лэскэн щIыналъэ), етIуанэ увыпIэр хуагъэфэщащ Пролетарскэ къуажэм дэт, Восканов С. П. и цIэр зезыхьэ курыт еджапIэм и ещанэ классым щеджэ Тау-кIэш Элинэ (Прохладнэ щIыналъэ), Къэщкъэтау щыщ, ещанэ классым щIэс Къантемыр ФатIимэ ещанэ хъуащ.
«МафIэсгъэункIыфIыр лIыхъужьыгъэ IэщIагъэщ!» Iыхьэм щытекIуащ Налшык къалэм дэт лицей №2-м и 6-нэ классым щеджэ Быгуэ Регинэ. Бахъсэн къалэм и курыт еджапIэ №10-м и школакIуэ Абазэ Даянэ (8-нэ класс) етIуанэ увыпIэр къихьащ, ещанэ увыпIэр хуагъэфэщащ Нарткъалэ и курыт еджапIэ №4-м и 7-нэ классым щеджэ Ступкин Леонид.
Зэхьэзэхуэм щытекIуахэм дипломхэмрэ саугъэтхэмрэ иратащ КъБР-м и ГПС-м и унафэщIым и къуэдзэ Хьэмжу Ауалдинрэ Урысей МЧС-м и Управленэ нэхъыщхьэу КъБР-м щыIэм и инспектор Быф Азэмэтрэ.
Зэхьэзэхуэм къыщыхэжаныкIахэу зи IэдакъэщIэкI-хэр кIэух зэпеуэм хиубыда еджакIуэ ныбжьыщIэ 16-м ведомствэм и щIыхь тхылъхэр хуагъэфэщащ.
Республикэм и мафIэсгъэункIыфIхэм я фIэщ мэхъу мыпхуэдэ Iуэхухэр сабийхэм дежкIэ зэрыщхьэпэр, цIыкIухэм я зэранкIэ къыхэкIыу къэхъу мафIэсхэм я бжыгъэм куэдкIэ зэрыхэщIынур.
Уэрдокъуэ Женя.
Сурэтхэр Толгуров Камал трихащ.
